Broj: 711-I-13-P-141-20/21-08-11

Zagreb, 18. prosinca 2020.g.

**Povjerenstvo za odlučivanje o sukobu interesa (u daljnjem tekstu: Povjerenstvo)**, u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković, Tatijane Vučetić i Tončice Božić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Vilia Beroša, ministra zdravstva,** na 108. sjednici, održanoj 18. prosinca 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika** **Vilia Beroša, ministra zdravstva, neće se pokrenuti, s obzirom da iz prikupljenih podataka i dokumentacije, povodom okolnosti da je sestra dužnosnika zaposlena u trgovačkim društvima koji se vlasnički mogu povezati s poduzetnikom ……………, ne proizlazi da je u postupanju dužnosnika došlo do moguće povrede odredbi ZSSI-a.**

Obrazloženje

Povjerenstvo je dana 1. lipnja 2020.g. primilo neanonimnu prijavu podnesenu protiv dužnosnika Vilia Beroša, ministra zdravstva, povodom koje je otvoren predmet broj: P-249/19. U prijavi se u bitnom navodi da dužnosnik skriva interesnu povezanost s poduzetnikom …………... U prijavi se naznačuje i „Youtube“, ali bez poveznice na neki konkretan sadržaj na navedenoj internetskoj platformi.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu toga Zakona, stoga je i Vili Beroš povodom obnašanja dužnosti ministra zdravstva obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Sukladno članku 39. stavku 4. ZSSI-a podnositelju prijave jamči se zaštita anonimnosti.

Obzirom da je zaprimljena prijava bila neodređena, Povjerenstvo je podnositelja, dana 9. lipnja 2020.g., u svrhu postupanja po navedenoj prijavi, a kako bi se utvrdilo postoje li okolnosti koje upućuju na moguću povredu odredbi ZSSI-a, pozivalo da istu dopuni i specificira na način da navede koja točna radnja ili radnje prijavljenog dužnosnika upućuju da je isti počinio povredu odredbi ZSSI-a, odnosno na koji način je dužnosnik interesno povezan s poduzetnikom koji se u prijavi navodi.

Podnositelj je dana 11. lipnja 2020.g. dostavio odgovor u kojem je Povjerenstvo uputio na ………………, ne navodeći daljnje okolnosti.

Povjerenstvo je povodom prijave i dodatnog očitovanja podnositelja izvršilo uvid u dostupne medijske članke u kojima se navodi navodna povezanost dužnosnika Vilia Beroša s poduzetnikom Petrom Pripuzom, a koji se sastoji u činjenici da u trgovačkim društvima u vlasništvu navedenog poduzetnika sestra dužnosnika obavlja poslove direktora/prokurista te da ista društva posluju sa Zagrebačkim holdingom, Ministarstvom zdravstva, Gradom Zagrebom i nizom KBC-a.

Uvidom u Registar dužnosnika utvrđeno je da dužnosnik Vili Beroš obnaša dužnost ministra zdravstva od 31. siječnja 2020.g. (s novim mandatom od 23. srpnja 2020.g.), kao i da je od 24. siječnja 2018.g. do 31. siječnja 2020.g. obnašao dužnost pomoćnika ministra zdravstva.

Uvidom u podatke Sudskog registra trgovačkog suda utvrđeno je da dužnosnikova sestra, ……………….., obavlja poslove prokurista društva EKO-FLOR PLUS d.o.o., osobe ovlaštene za zastupanje podružnice u društvu CE-ZAR-R Centar za reciklažu d.o.o. – Podružnica br. 001, zatim direktora u društvu C.I.O.S. SRF d.o.o. te direktora u društvu DEPOS d.o.o., koja društva se navode u medijskim člancima kao društva vlasnički povezana s poduzetnikom ……………….

Na traženje Povjerenstva je li Ministarstvo zdravstva za vrijeme mandata ministra Vilia Beroša stupalo u poslovne odnose s trgovačkim društvima EKO-FLOR PLUS d.o.o., CE-ZAR-R Centar za reciklažu d.o.o. – Podružnica br. 001, , C.I.O.S. SRF d.o.o., i/ili DEPOS d.o.o., Ukoliko jest, u čemu su se poslovni odnosi sastojali, tko je i kada donio odluke o stupanju u poslovne odnose i koja je bila uloga dužnosnika Vili Beroša u istima, Ministarstvo zdravstva je dostavilo očitovanje, KLASA: 023-03/20-01/586 od 19. listopada 2020.g. U očitovanju se navodi da uvidom nadležne ustrojstvene jedinice za financije i javnu nabavu u knjigovodstvene kartice počevši od 1. siječnja 2020. godine do danas nema niti jedne isplate koja bi se odnosila na tvrtke koje se navode u zahtjevu za dostavljanje podataka, kao niti jednog od navedenih poslovnih partnera s kojima bi bio sklopljen ugovor o javnoj nabavi i /ili okvirni sporazum niti izdana narudžbenica.

Na dodatno traženje Povjerenstva, je li Ministarstvo zdravstva, za vrijeme mandata dužnosnika Vilia Beroša, kao pomoćnika ministra zdravstva, odnosno u razdoblju od 24. siječnja 2018.g. do 31. siječnja 2020.g., stupalo u poslovne odnose s predmetnim trgovačkim društvima, Ministarstvo zdravstva je dostavilo očitovanje, KLASA: 023-03/20-01/586 od 17. studenog 2020.g. U očitovanju se navodi da za traženo razdoblje, uvidom nadležne ustrojstvene jedinice za financije i javnu nabavu, u knjigovodstvene kartice nema niti jedne isplate koja bi se odnosila na tvrtke koje se navode u zahtjevu za dostavljanje podataka, kao niti jednog od navedenih poslovnih partnera s kojima bi bio sklopljen ugovor o javnoj nabavi i /ili okvirni sporazum niti izdana narudžbenica.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Pritom je člankom 4. stavkom 5. ZSSI-a propisano je da su povezane osobe, u smislu ovog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Stoga se sestra dužnosnika smatra s dužnosnikom povezana osoba

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

U predmetnom postupku je utvrđeno kako dužnosnikova sestra, kao osoba koja je s dužnosnikom povezana u smislu članka 4. ZSSI-a, obavlja poslove upravljanja u više trgovačkih društva, za koja se u medijskim natpisima navodi kako su vlasnički povezana s poduzetnikom …………………. Dužnosnikova sestra je stoga u radnom odnosu u navedenim društvima te kroz radni odnos ostvaruje financijski interes. Stoga je Povjerenstvo, povodom zaprimljene prijave i predmetnih okolnosti, utvrđivalo postoje li okolnosti koje bi u predmetnom slučaju utjecale na nepristranost dužnosnika na obnašanje dužnosti ministra zdravstva, odnosno pomoćnika ministra zdravstva. Na traženje Povjerenstva, Ministarstvo zdravstva se očitovalo kako Ministarstvo nije stupalo u poslovne odnose s navedenim trgovačkim društvima stoga se u predmetnom slučaju, povodom okolnosti da je sestra dužnosnika zaposlena u trgovačkim društvima koji se vlasnički mogu povezati s poduzetnikom ………………., ne nalaze okolnosti iz kojih bi proizlazilo da je u postupanju prijavljenog dužnosnika došlo do moguće povrede odredbi ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Vili Beroš, elektroničkom dostavom
2. podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana